ภาพรวม 3 วัน ฉีดวัคซีนโควิด-19 เพื่อผู้ประกันตนไปแล้วเกือบ 1.3 แสนคนใน 45 จุดทั่วกรุงเทพมหานครเป็นไปตามแผน
นายสุชาติ ชมกลิ่น รัฐมนตรีว่าการกระทรวงแรงงาน พร้อมคณะผู้บริหารกระทรวงแรงงาน ตรวจเยี่ยมการให้บริการฉีดวัคซีนโควิด-19 สำหรับผู้ประกันตนมาตรา 33 ในพื้นที่กรุงเทพมหานคร ณ ศูนย์ฉีดวัคซีนสโมสรธนาคารกรุงเทพ ถนนศรีนครินทร์ เพื่อติดตามความคืบหน้าการฉีดวัคซีนของกระทรวงแรงงาน โดยวันนี้เป็นวันที่ 4 ของการฉีด ภาพรวมยังคงเป็นไปด้วยความเรียบร้อย รัฐมนตรีว่าการกระทรวงแรงงาน กล่าวว่า ภาพรวมตั้งแต่วันที่ 7-9 มิถุนายนที่ผ่านมา รวม 3 วัน พบว่า มีผู้ประกันตนมาตรา 33 ในพื้นที่กรุงเทพมหานครมาฉีดวัคซีนแล้วเกือบ 130,000 คนใน 45 จุดทั่วกรุงเทพฯ ซึ่งถือว่าเป็นไปตามแผนที่วางไว้จากเป้าที่ตั้งไว้วันละ 50,000 คน สำหรับอุปสรรคในวันแรกที่พบคือ การจัดคิวและเสริมคิว ซึ่งได้ทำการแก้ไขปัญหาไปเรียบร้อยแล้ว พร้อมขอบคุณสโมสรธนาคารกรุงเทพ ที่อนุเคราะห์เป็นสถานที่ฉีดวัคซีนเพื่อผู้ประกันตนซึ่งอยู่ในความรับผิดชอบของสำนักงานประกันสังคมกรุงเทพมหานครเขตพื้นที่ 8 ในส่วนการจัดสรรวัคซีนจากคณะกรรมการโรคติดต่อที่ได้รับการจัดสรร 3 วันหนึ่งครั้งพบปัญหาเล็กน้อยในการประสานงาน ซึ่งวัคซีนล๊อตใหม่ยังไม่ได้เบิก อยู่ระหว่างทยอยใช้วัคซีนที่มีอยู่เดิมก่อน และได้มอบเจ้าหน้าที่ของสำนักงานประกันสังคมไปพบอธิบดีกรมควบคุมโรคเพื่อขอความอนุเคราะห์วัคซีนเพื่อให้เป็นไปตามแผนที่วางไว้ ขณะที่สภาอุตสาหกรรมเสนอให้ทำแผนเร่งกระจายวัคซีนไปยังโรงงานจังหวัดต่างๆ ที่พบคลัสเตอร์ในโรงงานนั้น ในเรื่องนี้อยู่ที่คณะกรรมการควบคุมโรคติดต่อในการจัดสรรวัคซีน ส่วนการปรับแผนก็สามารถทำได้ แต่ขึ้นอยู่กับจำนวนวัคซีนที่ได้รับการจัดสรรรัฐมนตรีว่าการกระทรวงแรงงาน ตอบคำถามสื่อมวลชนกรณีการฉีดวัคซีนเพื่อผู้ประกันตนมาตรา 33 กำหนดฉีดให้กับแรงงานต่างด้าวด้วยหรือไม่ ว่า ได้ยึดแนวทางพื้นที่เป็นหลัก บางพื้นที่มีโรงงานอุตสาหกรรมที่ต้องใช้แรงงานต่างด้าวซึ่งเป็นแรงงานในระบบการทำงานถูกต้องตามกฎหมายก็ต้องได้รับการฉีดวัคซีนด้วย หากจะฉีดเฉพาะผู้ประกันตนคนไทยก็จะไม่สามารถควบคุมการแพร่ระบาดได้ ขณะที่ยอดแรงงานต่างด้าวในพื้นที่กรุงเทพมหานครมีประมาณ 1 แสนคน ทั่วประเทศมีประมาณ 1.3 ล้านคน คิดเป็นร้อยละ 10 ของจำนวนผู้ประกันตนมาตรา 33 จำนวน 11 ล้านคน ทั้งนี้กรณีผู้ประกันตนได้รับการนัดหมายวันเวลาสถานที่แล้วไม่มาตามนัดนั้น ถือว่าสละสิทธิ์ให้คนอื่น เพื่อให้การบริหารบุคลากรทางการแพทย์และทรัพยากรต่างๆ เป็นไปอย่างมีประสิทธิภาพและประสิทธิผล จึงขอให้ผู้ประกันตนมาตามนัดหมาย